聞彥執熙仲有辣螺詩聊復有作
作者：張九成
朝代：宋

paragraphs: 乾坤中空繞滄溟，千奇百怪鬬露形。
鯨鯢黿鼉突相撐，蚶蜃蚌蛤角介獰。
是中有物入眼生，羊腸蟻垤紛縱橫。
入口小辛美且清，薦酒百盞壺更傾。
有如汲直官漢京，諫諍雖切心本平。
肩吾作詩翻手成，士龍筆力敵相勍。
嗟我材短誰敢賡，欲往侑坐愁頡羹。
句澀韻梗君莫輕，雄豪似勝蒼蠅鳴。